《滕王阁怀古和新会马持国韵》
宋代·赵公豫

扁舟直入南州界，屈曲河流势澎湃。浩荡银涛气灏漫，渊源不竭通九派。

昔年作客豫章城，弗睹高楼恒介介。再来胜地续前缘，画栋雕梁称绝快。

子安一赋传古今，俯视群言犹草芥。西山苍翠无变更，南浦烟云几成败。

凭栏睇视爽凡襟，惹起狂情破游戒。敏饮醇醪似蔗浆，细览词章如披薤。

寄身天地原宽閒，我独伊何逢险隘。落霞孤鹜景偏幽，秋水长天恬不怪。

信知造物有化工，能参妙义方无疥。长啸楼头逸兴豪，得意忘言绝机械。

匡庐有约次游遨，务须了却林泉债。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。